বাংলাদেশে জঙ্গিহানার পর এ শহরের নাগরিকদের নিরাপত্তা নিয়ে উদ্বিগ্ন লালবাজার। নিরাপত্তা বাড়াতে বড় হোটেলগুলির মতো ছোট হোটেলগুলিতেও ওয়েব ক্যামেরা বসানোর নির্দেশ দিল কলকাতা পুলিশ। লালবাজার সূত্রের খবর, শহরের সবক’টি হোটেলের নিরাপত্তা খতিয়ে দেখার জন্য থানাগুলিকে নির্দেশ দেওয়া হয়েছে।
কলকাতার ছোট হোটেলগুলিতে সাধারণত ক্লোজড সার্কিট ক্যামেরা থাকলেও ওয়েব ক্যামেরা থাকে না। এবার ওই হোটেলগুলিতে ওয়েব ক্যামেরা বসানোর নির্দেশই দেওয়া হয়েছে। লালবাজার সূত্রের খবর, সংশ্লিষ্ট হোটেলগুলিতে যে সমস্ত অতিথি থাকতে আসবেন, তাঁদের ভোটার কার্ড, প্যান কার্ড, পাসপোর্ট-সহ যাবতীয় তথ্যের ছবি তুলে রাখা হবে ওয়েব ক্যামেরার মাধ্যমে। ছবি আর তথ্যের যাবতীয় নথি একটি সফটঅয়্যারের মাধ্যমে পৌঁছে যাবে কলকাতা পুলিশের তথ্যভাণ্ডারে। গোটা বিষয়টি নজরে রাখবে কলকাতা পুলিশের স্পেশাল টাস্ক ফোর্স।
পুলিশের একাংশের দাবি, অধিকাংশ ক্ষেত্রে দেখা যায়, দুষ্কৃতীরা ছোট বা মাঝারি হোটেলে ওঠে। এ রাজ্যের সিংহভাগ ছোট এবং মাঝারি হোটেলে নিরাপত্তায় খামতি থাকায় তাই চিন্তা বেড়েছে। যে কারণে হোটেলগুলির উপর বিধিনিষেধ আরোপ করা হয়েছে। পুলিশ সূত্রের খবর, নয়া নির্দেশে বলা হয়েছে, ভিন রাজ্যের ব্যক্তি বা কোনও বিদেশি বা দল বেঁধে কয়েকজন একসঙ্গে হোটেলে ঘর নিতে গেলে হোটেল কর্তৃপক্ষকে স্থানীয় থানায় জানাতে হবে। প্রত্যেক অতিথিকে পরিচয়পত্রের মূল কপি দেখাতে হবে। পুলিশ তা খতিয়ে দেখার পর থাকার অনুমতি দিলে তবেই থাকতে পারবেন সংশ্লিষ্ট অতিথি। শুধু তাই নয়, হোটেলগুলি ঠিকমতো নির্দেশ মানছে কি না, তা নিয়মিত খতিয়ে দেখবে স্থানীয় থানাগুলি। নির্দেশ না মানলে সংশ্লিষ্ট হোটেলের বিরুদ্ধে কড়া ব্যবস্থা নেওয়া হবে। পুলিশের এক উচ্চপদস্থ কর্তার কথায়, ‘‘ওয়েব ক্যমেরার মাধ্যমে যে সব তথ্য পুলিশের তথ্যভাণ্ডারে জমা পড়বে, তা খতিয়ে দেখে সন্দেহভাজন ব্যক্তির উপর নজর রাখা যাবে।’’ 
গত শুক্রবার ফ্রান্স, জার্মানি, ইতালি, রাশিয়া এবং জাপানের কনসাল জেনারেলের সঙ্গে বৈঠকে বসেন পুলিশ কমিশনার। লালবাজার সূত্রের খবর, কলকাতায় বিদেশের কনস্যুলেটগুলির নিরাপত্তা নিয়েই সেখানে আলোচনা হয়েছে। কীভাবে নিরাপত্তা নিশ্চিত করা যায়, সে ব্যাপারে পুলিশ কমিশনার কিছু প্রস্তাব দিয়েছেন। শহরে যেসব দেশের কনস্যুলেট রয়েছে, বাংলাদেশে জঙ্গি হানার পরেও তাদের সঙ্গে কয়েকদফায় আলোচনা হয়েছিল। বাংলাদেশে জঙ্গি হানার অন্যতম লক্ষ্য ছিলেন বিদেশিরা। তাই এই শহরের কনস্যুলেটগুলির নিরাপত্তা বাড়াতে উদ্যোগী হয়েছে কলকাতা পুলিশ। প্রতি মাসেই বিভাগীয় ডিসি’রা কনস্যুলেটের সঙ্গে বৈঠক করবেন। বৈঠক হবে স্পেশাল ব্রাঞ্চের সঙ্গেও।